Risttuules

"Risttuules" on 2014. aastal linastunud dokumentaalsel ainesel põhinev Eesti eksperimentaalne ajalooteemaline mängufilm, mis käsitleb 1941. aasta juuniküüditamist. Filmi lavastaja on Martti Helde.

Filmi stsenaarium võitis 2010. aastal Eesti Filmi Sihtasutuse, Eesti Kultuurkapitali ja Eesti Rahvusringhäälingu "Eesti mälu" programmi dokumentaalfilmide konkursi.

Stsenaariumi aluseks on võetud peategelase, 27-aastase filosoofiatudengi ning teiste eestlaste, lätlaste ja leedulaste seas 1941. aastal Siberisse küüditatud Erna vihikutesse kirja pandud mõtisklus, aga ka küüditamisest rääkivad kirjad, mälestused, arhiivimaterjalid, joonistused, fotod ja intervjuud. Filmi läbib rõhuasetus aja peatumisel, millest lähtub ka audiovisuaalne lahendus (nn tableau vivant): piltide põhjal on taastatud tollane olustik, kuid näitlejad ja statistid on tardunud, nõnda et kolmemõõtmelisele pildile annavad sisulise mõõtme kaamera liikumine, näitlejate dialoog, helikujundus ja muusika. Filmis kujutatakse Erna ja tema perekonna lugu 12 aasta jooksul.

Filmivõtted toimusid Tapa keskpolügoonil, Sirgalas, Kabala raudteejaamas, Viljandimaal, Järva-Jaani vallas, Rae vallas, Rakvere juures, Sillamäel ja mujal.

2011. aasta kevadel käis filmi meeskond Kreekas dokumentaalfilmide foorumil "Docs in Thessaloniki" ning leidis sealt kaasprodutsendi Austriast ning välismaise levitaja.

Filmi rahvusvaheline esilinastus toimus 2014. aasta septembris Toronto rahvusvahelisel filmifestivalil Kanadas. 2015. aasta jaanuaris toimub filmi Ameerika esilinastus. Film linastub ka Rootsis, Türgis ja Prantsusmaal.

Peategelased 
Laura Peterson – Erna
Tarmo Song – Heldur
Mirt Preegel – Eliide
Ingrid Isotamm – Hermiine
Einar Hillep – kolhoosi esimees

Filmis osales ligi 600 inimest, kes valiti ka konkursi kaudu ligi paari tuhande inimese seast.

Film arvudes 
2014. aastal käis Eesti kinodes filmi vaatamas 18 063 inimest.

Festivalidel osalemine 
2014 Toronto rahvusvaheline filmifestival (Kanada), linastus põhiprogrammis
2014 Tallinna Pimedate Ööde filmifestival (Eesti)

Preemiad 
2012 Kaljo Kiisa nimeline noore filmitegija stipendium Martti Heldele filmide "Külm on" ja "Risttuules" eest
2014 Tallinna Pimedate Ööde filmifestivali preemiad: parima operaatoritöö preemia Erik Põllumaale (rahvusvahelises võistlusprogrammis), Eesti parim täispikk mängufilm (Tridensi võistlusprogramm), filmiklubide föderatsiooni (FICC) auhind Don Quijote
2014 Varssavi rahvusvaheline filmifestival (Poola), oikumeenilise žürii auhind
2014 Thessaloniki rahvusvaheline filmifestival (Kreeka), preemia silmapaistva loomingulise saavutuse puhul
2014 Mannheim-Heidelbergi rahvusvaheline filmifestival (Saksamaa), kinoomanike soovituspreemia
2014 Eesti Filmiajakirjanike Ühingu aasta filmi auhind: rahaline preemia 2000 eurot ja Neitsi Maali pronkskuju

Viited

Välislingid 
Tea Raidsalu "Liikumatud pildid meenutavad 70 aasta tagust õudusteööd". Sakala, 14. juuni 2011
Margit Tõnson "Rahvuslik trauma saab filmiks". 21. juuni 2011
Jaanus Kulli "Uus film küüditamisest: "Aeg peatus hetkel, mil Erna Siberisse viidi."". Õhtuleht, 9. märts 2012
Heiki Vuntus "Tapa keskpolügoonil filmiti filmi "Risttuules"". Tapa valla ajaleht Sõnumed (portaali eestielu.ee vahendusel), 16. märts 2012, lk 4
Teet Korsten ""Risttuules" jätab maailma seisma". Põhjarannik, 26. märts 2012
 Raiko Puust "Risttuules (2014) – tableau vivant stiilis eksperimentaalfilm koduõue õitsevast õunapuust..." – filmiarvustus.eu, 8. aprill 2014

Eesti filmid
Filmid Eesti lähiajaloost
2014. aasta filmid
Küüditamine Eestis